**Kære beboere 30. januar 2024**

**På det seneste møde i afdelingsbestyrelsen drøftede vi affaldssortering. Vi gør det langt hen ad vejen meget godt, men der er stadig plads til forbedring. Det gælder især tekstilaffald, det vender vi tilbage til.**

**Månedens nyhedsbrev handler derfor om sortering af affald.**

**I forbindelse med, at vi nu skal sortere og aflevere tekstilaffald i container i affaldsrummet, fik vi alle udleveret ny sorteringsguide.**

**Afdelingsbestyrelsen opfordrer alle til at bruge 15 minutter på at blade den igennem og genopfriske, hvordan affald skal sorteres. Vi henviser også til skilte i affaldsrummet.**

**Men start med at læse dette nyhedsbrev, hvor *vi omtaler nogle af de ting, som vi kan gøre bedre*!**

**Madaffaldsskakten**

**Husk at bruge de grønne madposer til madaffaldet**

**Restaffaldsskakten**

**Brug affaldsposer, fx købt i Rema, *alt der kommer i skakten, skal være i pose*. Poserne må ikke overfyldes. Ingen indkøbsposer, vinkartoner, vinbokse eller bøger**

***Hvis restaffaldsskakten er lukket, må posen med restaffald ikke smides i madaffald!***

**Papir**

**Bøger skal ikke i restaffald eller papir, men skal afleveres på genbrugsstationen**

**Plast, mad- og drikkekartoner**

**Plastflasker fx fra vaskemidler, shampoo og juice sorteres som plast**

**Husk at plastemballage og kartoner skal tømmes for indhold**

**Saml gerne dine plastposer og folier i en plastpose**

**Plastemballage med faresymboler skal til farligt affald – rød boks i skab**

**Glas**

**Glas behøver ikke være helt rent, bare tømt og fri for rester, metallåg må godt blive siddende på glasset og vinflasker**

**Metal**

**Metal med elektronik skal til farligt affald eller genbrugsstationen, det samme gælder spraydåser – rød boks i skab**

**Pap – her er flere ting, du skal være opmærksom på**

**Papkasser skal foldes eller skæres i stykker, så de ikke fylder!**

**Gælder også vinbokse, hvor beholderen skal fjernes og i plast!**

**Æggebakker skal i pap**

**Mælke-, juice- og yoghurtkartoner skal i plast!**

***Pizzabakker skal i restaffald, det samme gælder papæsker, hvor der er madrester på!***

**Flamingo – små stykker skal til restaffald, ellers genbrugsstationen**

***Altså ikke flamingo, plastik eller papir i pap***

**Farligt affald**

**Batterier skal i rød boks til batterier, der er også rød boks til elpærer.**

**Det samme gælder småt elektronik, elledninger og andet mindre farligt affald**

**Tekstilaffald**

**Du skal samle dit tekstilaffald i posen til tekstilaffald, binde en knude på den og smide den i beholderen til tekstilaffald!**

**Husk at tekstiler skal afleveres tørre**

***Det du afleverer i beholderen til tekstilaffald, skal være i pose til tekstilaffald!***

**Hvis det er et mindre stykke tøj, er det i orden at bruge en klar plastpose.**

**JA TAK – se sorteringsguiden   
• Slidt tøj fx strømper, skjorter, bluser og bukser  
• Ødelagt sengetøj, håndklæder, viskestykker og klude  
• Dyner, puder og soveposer**

**NEJ TAK – se sorteringsguiden   
• Tøj og tekstil, der kan genbruges  
• Sko, bælter og tasker  
• Vådt og muggent tøj og tekstil  
• Tøj med pletter fra maling, olie eller kemikalier**

**Storskrald og blomsteraffald, jord vender vi tilbage til i næste nyhedsbrev.**

**Afdelingsbestyrelsen Vallensbæk Stationstorv**